[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.7.2008

COM(2008) 413 τελικό

ΣΥΣΤΑΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ

Σχετικά με τις προτάσεις, εξ ονόματος της Ευρωπαϊκής Κοινότητας από κοινού με τα κράτη μέλη, για τροποποίηση του παραρτήματος Ι του πρωτοκόλλου για τους έμμονους οργανικούς ρύπους (ΕΟΡ- ΡΟΡ) της σύμβασης για τη διασυνοριακή ατμοσφαιρική ρύπανση μεγάλης απόστασης

A. ΑΙΤΙΟΛΟΓΙΚΗ ΕΚΘΕΣΗ

1. Το εκτελεστικό όργανο της σύμβασης της UNECE (Οικονομικής Επιτροπής των Ηνωμένων Εθνών για την Ευρώπη) σχετικά με τη διασυνοριακή ατμοσφαιρική ρύπανση μεγάλης απόστασης (CLRTAP) ενέκρινε το πρωτόκολλο σχετικά με τους έμμονους οργανικούς ρύπους τον Ιούνιο του 1998. Το πρωτόκολλο για τους POP εστιάζεται επί του παρόντος σε κατάλογο 16 ουσιών που περιλαμβάνει ένδεκα φυτοφάρμακα, δύο χημικές ουσίες βιομηχανικής χρήσης και τρία παραπροϊόντα. Τελικό στόχο αποτελεί η εξάλειψη κάθε απόρριψης, εκπομπής και διαφυγής των ως άνω POP. Το πρωτόκολλο σχετικά με τους έμμονους οργανικούς ρύπους ετέθη σε ισχύ στις 23 Οκτωβρίου 2003. Έχει επικυρωθεί από 29 συμβαλλόμενα μέρη μεταξύ των οποίων συγκαταλέγονται και η Επιτροπή και τα 21 κράτη μέλη[1].

2. Το Συμβούλιο έλαβε απόφαση σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου, στις 19 Φεβρουαρίου 2004[2]. Η πράξη έγκρισης εκ μέρους της Κοινότητας κατατέθηκε στις 30 Απριλίου 2004.

3. Σύμφωνα με το άρθρο 14 του πρωτοκόλλου, κάθε συμβαλλόμενο μέρος δύναται να προτείνει τροποποιήσεις για το πρωτόκολλο και τα παραρτήματά του. Τα συμβαλλόμενα μέρη που συνέρχονται στο πλαίσιο του εκτελεστικού οργάνου καλούνται να εξετάσουν τις προτεινόμενες τροπολογίες και ενδεχομένως να τις εγκρίνουν με καθολική συναίνεση των μερών που είναι παρόντα στην εκάστοτε συνεδρία.

4. Τυχόν προτάσεις τροποποίησης των παραρτημάτων του πρωτοκόλλου επιτρέπονται μόνο εξ ονόματος της Κοινότητας και των κρατών μελών, βάσει της υποχρέωσης περί συνεργασίας και ενότητας κατά τη διεθνή εκπροσώπηση της Κοινότητας, που απορρέει από τις διατάξεις του άρθρου 10 της συνθήκης ΕΚ.

5. Με στόχο να κινηθούν οι διαδικασίες για την έναρξη διαπραγματεύσεων σχετικά με πιθανές τροποποιήσεις των παραρτημάτων του πρωτοκόλλου, η Επιτροπή υπέβαλε, σε θέματα που εμπίπτουν στις κοινοτικές αρμοδιότητες, το 2005, στο εκτελεστικό όργανο του πρωτοκόλλου, πρόταση εξ ονόματος της Κοινότητας και από κοινού με τα κράτη μέλη που συγκαταλέγονται μεταξύ των συμβαλλομένων μερών της σύμβασης, για τροποποίηση των αντίστοιχων παραρτημάτων του πρωτοκόλλου με την προσθήκη των εξής ουσιών: εξαχλωροβουταδιένιο (HCBD), εμπορικό οκταβρωμοδιφενυλαιθέρα (c-OctaBDE), πενταχλωροβενζόλιο (PeCB), πολυχλωριωμένα ναφθαλίνια (PCN), χλωριωμένες παραφίνες βραχείας αλυσίδας (SCCP), και σουλφονικό υπερφθοροκτάνιο (PFOS).

6. Σύμφωνα με τα διαθέσιμα επιστημονικά στοιχεία και τις αντίστοιχες εκθέσεις, οι ουσίες Endosulfan και Trifluralin διαθέτουν χαρακτηριστικά έμμονων οργανικών ρύπων. Οι δύο ουσίες έχουν αξιολογηθεί βάσει της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων[3]. Ως εκ τούτου, τα φυτοπροστατευτικά προϊόντα που περιέχουν εντοσουλφάν αποσύρθηκαν πλήρως και οριστικά μέχρι το Δεκέμβριο του 2007[4] και τα φυτοπροστατευτικά προϊόντα που περιέχουν Trifluralin θα πρέπει να αποσυρθούν πλήρως και οριστικά μέχρι το Δεκέμβριο του 2008[5]. Λόγω του ενδεχομένου οι ως άνω χημικές ουσίες να μεταφερθούν σε μεγάλες αποστάσεις στο περιβάλλον, τα μέτρα που λαμβάνονται σε εθνικό ή κοινοτικό επίπεδο δεν επαρκούν για την υψηλού επιπέδου διαφύλαξη της προστασίας του περιβάλλοντος και της υγείας του ανθρώπου, με αποτέλεσμα να θεωρείται αναγκαία η ανάληψη ευρύτερης διεθνούς δράσης. Οι ουσίες αναφέρθηκαν, από την Κοινότητα και τα κράτη μέλη, στην σύμβαση της Στοκχόλμης για τους έμμονους οργανικούς ρύπους το 2007. Κατά συνέπεια, κρίνεται σκόπιμο η Κοινότητα και τα κράτη μέλη που συγκαταλέγονται μεταξύ των συμβαλλομένων μερών του πρωτοκόλλου, να προτείνουν την τροποποίηση των αντιστοίχων παραρτημάτων του πρωτοκόλλου με την προσθήκη των ως άνω δύο ουσιών.

B. ΣΥΣΤΑΣΗ

Βάσει των ανωτέρω η Επιτροπή, συνιστά τα εξής:

Προκειμένου να αρχίσουν οι διαδικασίες σχετικά με ενδεχόμενες τροποποιήσεις των παραρτημάτων του πρωτοκόλλου της UN-ECE για τους POP που θα πρέπει να υποβληθούν στο εκτελεστικό όργανο του πρωτοκόλλου για τους POP, το Συμβούλιο καλείται να εγκρίνει εγκαίρως, ώστε να υποβληθεί, μέχρι την επόμενη σύνοδο του εκτελεστικού οργάνου, τον Δεκέμβριο του 2008, η πρόταση, εξ ονόματος της Κοινότητας και από κοινού με τα κράτη μέλη που συγκαταλέγονται μεταξύ των συμβαλλομένων μερών της σύμβασης, για την τροποποίηση των αντιστοίχων παραρτημάτων του πρωτοκόλλου, με την προσθήκη των εξής ουσιών στο παράρτημα Ι:

- Endosulfan

- Trifluralin

Η Επιτροπή και τα κράτη μέλη θα μεριμνήσουν για την υποβολή στο εκτελεστικό όργανο των αντίστοιχων υπηρεσιών που υποστηρίζουν τις ως άνω προτάσεις.

Βρυξέλλες,

Για το Συμβούλιο, Ο Πρόεδρος

[1] Σύμφωνα με την πλέον πρόσφατη ενημέρωση της 18ης Σεπτεμβρίου 2007 από τη γραμματεία των ΡΟΡ.

[2] Απόφαση 2004/259/EΚ του Συμβουλίου της 19ης Φεβρουαρίου 2004 σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους, ΕΕ L81 της 19.3.2004, σ. 37.

[3] ΕΕ L 230 της 19.8.1991, σ. 1. Οδηγία όπως τροποποιήθηκε την τελευταία φορά με την απόφαση 2005/58/EΚ της Επιτροπής (ΕΕ L 246 της 2.9.2005, σ. 27).

[4] ΕΕ L 317 της 3.12.2005, σ. 25.

[5] Απόφαση της Επιτροπής της 20ης Σεπτεμβρίου 2007 σχετικά με τη μη συμπερίληψη της ουσίας τριφλουραλίν στο παράρτημα Ι της οδηγίας του Συμβουλίου 91/414/EΟΚ και την κατάργηση των αδειών για φυτοπροστατευτικά προϊόντα που περιέχουν την ως άνω ουσία. ΕΕ L 255 της 29.9.2007, σ. 42.